Jaar ná Pta-pastoor se moord: 'Dit raak net erger' | Maroela Media
past. Elsabé van Niekerk. Foto: Verskaf
'n Jaar gelede is 'n hegte gesin in twee geskeur met die wrede moord op 'n geliefde pastoor van Pretoria.
Past. Elsabe van Niekerk (55) is op 11 April in haar broer se werkswinkel in Gezina in die Moot-omgewing vermoor. Haar skoonseun, Stefan Visser (29), is kort ná haar moord in hegtenis geneem. Sy is dood aan 31 steekwonde vermoedelik van 'n "knuckle duster"-vuisystermes en is vier keer gesny. Visser se moordverhoor begin volgende week in die Pretoria-hooggeregshof en is vir twee weke geskeduleer.
'n Emosionele Dirk van Niekerk, Elsabe se man, het Dinsdag aan Maroela Media gesê dinge raak net erger en nie beter nie. "My hart bly stukkend en ek weet nie meer hoe om aldag kop bo water te hou nie. Ek moet maar my emosies vir myself hou om sterk te probeer staan vir die kinders en kleinkinders. Ons bid net dat geregtigheid in die komende hofsaak sal geskied," het Dirk gesê.
Elsabé sou Saterdag 56 jaar oud geword het. Die gesin het haar verjaardag gedenk deur haar graf in die Heatherdale-begraafplaas in Akasia te gaan besoek.
Die egpaar se dogter, Leandri (30), en Visser was besig om te skei ten tyde van Elsabe se moord. Leandri en Visser het twee kinders. Visser het tydens sy borgaansoek beweer sy skoonouers het in hul huwelik ingemeng en hom daarvan weerhou om sy twee kinders te sien nadat hulle met die egskeiding begin het.
Visser beweer hy het "geknak" toe Elsabe die dag van haar moord op hom gegil en hom gestamp het, waarna hy nie meer kan onthou wat gebeur het totdat hy later dieselfde dag by die huis van sy vriendin, met wie hy in verhouding is, se ouma in Rietondale in hegtenis geneem is nie.
Elsabé en Dirk van Niekerk. Foto: Verskaf
Elsabe was 'n gospelsanger, pastoor en omroeper by Rainbow Gospel Radio, 'n Christelike radiostasie.
Leandri sal haar ma altyd onthou as die "gesin se hart". "Ons harte voel al die emosies en vrae op een slag, maar liewe Jesus sal eendag vir ons sê hoekom sy so gou moes gaan. Haar liefde het ons sterk en bymekaar gehou. Sy was die persoon met die mooiste hart en het altyd net die mooi in almal gesien," sê Leandri in 'n huldeblyk aan haar ma.
"Ek mis haar drukkies, soentjies en stem soos wat sy geloop en sing het as sy besig was met iets. Die kinders verlang so baie en wil net weet wanneer ons hemel toe kan gaan om net vir hul Ouma Baby hallo te sê. Ek hoop ek kan eendag net die helfte die vrou wees wat my ma was. Ek was so bevoorreg om haar as my ma te kon hê en kon nie vir 'n beter ma vra nie."
Dirk het sy vrou, met wie hy 36 jaar getroud was, Meisiekind genoem. "Ek het vir Jesus gebid en gevra dat Hy vir my 'n vrou sal stuur. 'n Vrou sag van geaardheid, met 'n sprankelende persoonlikheid en met die mooiste lang swart hare en blou oë. Dit is presies wat ek gekry het. Al die jare het sy by my gestaan deur dik en dun, maak nie saak hoe moeilik dit gegaan het nie, sy was altyd daar vir my en haar familie. Geestelik was jy sy gom wat ons familie bymekaar gehou het," beskryf Dirk haar.
Die Van Niekerk-egpaar se seun, Ben, het op 15 Maart 21 jaar oud geword. Vir hom was sy ma sy alles en het mense altyd geterg dat hy 'n "mama's boy" is. "Niks kan die leegheid beskryf wat ek sonder haar voel nie, maar ek weet hoe lief sy vir die Here was en sy is nou by Hom."
Hoekom gebruik hy die egskeiding as 'n ekskuus vir die moord as hy reeds in 'n verhouding met 'n ander vrou was?
Dis hartseer, geen familie behoort deur so n trauma te gaan nie. Ek wens hierdie wêreld was genees van al die bose mense.
Hierdie engel van n vrou is my tannie. My tannie was n vrou duisend, sy het altyd vir vrede try hou as ons niggies en neefies onder mekaar baklei het. My tannie het n hart van goud gehad, n voorbeeld vir ons almal. Was te gou weg geskeur, maar weet verseker my tannie rus sag in God se arms. Love you forever our angel
Dink aan die kinders en hul mammas Wat aleen die kinders moet groot maak
Hy moes gedink het
Daar is maniere om sitsusies te hanteer
Dit is tragies wat gebeur het. Ek glo dat daar baie minder sulke voorvalle sal wees as mense mekaar in ag neem en elkeen hul kant van ń betrokke saak kan stel. My blou is nie noodwendig ń ander se blou nie. Leef en laat leef.